Worcester F 80 Distinctiones

265 Via tria

Via tria expediunt viatori vt, scilicet, in via defendatur, vt per viam dirigatur, vt post viam quietetur. Vt sic ambulet per viam tutam, rectam, et bonam hec tria contulit Deus isti sancto quia fuit pugnanti in tutorem, icineranti in ductorem, peruenienti in procuratorem. Via Dei sicut et quelibet, alia via habuit inicium medium et finem siue terminum. Inicium fuit caritas, medium fuit paupertas et humilitas sicut patet in presepio et pannis, finis fuit penalitas. Prima fuit admirabilis propter condescencionem maiestatis. Secunda mutabilis propter exemplum paupertatis. Tercia venerabilis propter officium vtilitatis.

¶ De prima Psal. [18:6]: *Exultauit vt gigas ad currendam viam.* [1] Cor. 12[:31]: *Adhuc excellentiorm viam vobis demonstro*.

De secunda Jer. 14[:8]: *Quasi colonus* bonus *es in terra, et quasi viator delinans ad manendum*, etc. Sed contrarium tenent illi [1] Reg. 8[:3]: *Non ambulauerunt filii* Samuel *in viis eius, sed declinauerunt post auariciam.*

¶ De tercia, Treu. 1[:12]: *O vos omnes qui transitis per viam*. Vita quidem nostram quedam via est cuius principium est pollutum, medium versutum, vltimum, id est, mors minus tutum. Ideo contra ista Christus se fecit viam. Joan 14[:6]: *Ego sum via, veritas, et vita*. Via inquam sum fetore, veritas sum errore, vita sum timore. Vnde Augustinus, *De verbis Domini,* sermone 56, nisi Christus via fuisset

/fol. 317va/

semper erraremus. Non dico tibi, Quere viam. Nam via venit ad te. Surge ergo et ambula non pedibus sed moribus. Melius est in via claudicare quam preter viam fortiter ambulare. Si ergo Christus est via oportet per eum ambulare, sed hoc non possumus nisi aut sequendo eius innocenciam uel eius penitentiam. Nam draco traxit *terciam partem stellarum* *cauda* sua in terra, scilicet, illos qui sunt in tercio gradu, scilicet, extra statum innocencie aut penitencie, Apo. 12[:4]. Etiam et due persone inuenerunt viam in paradisum, Enoch [Gen. 5:24] et Elias [4 Reg. 2:11], qui has duas vias prefigurant in signum quod qui in neutra via sunt non intrabunt paradisum. Vnde Chrisostomus, *Super Mattheum,* homelia 18, non incidat in manus diaboli, nisi qui ambulat in via peccatorum. Si ergo vadis ad illum, non imputes diabolo quod ipse te traxit, sicut qui iuisti ad illum. Numquid enim porta ducit ad viam? Sed econtra via ad portam. Sic diabolus non ducit ad peccata, sed peccata ad diabolum. Vnde Augustinus, vbi supra, si ambulare vis, dicit Christus, Ego sum via. Falli non vis in via, Ego sum veritas. Mori non vis in fine vie, Ego sum vita. Via inquam in exemplo, veritas in promisso, vitas in premio. Sed quia arta est ista via, ideo pauci gradiuntur per eam, Matt. 7[:14]. Et cum dicit Jer. 6[:16]: *Interrogate de semitis antiquis quæ sit via bona, et ambulate in ea*. Bona est omnis via que ducit ad bonum et precipue si ducat ad summum bonum, Prou. 14[:12]: *Est via quæ videtur homini* recta, *novissima ejus* ducunt *ad mortem*. Vnde Augustinus super Psal. 36, Christianus est qui Christum vult sequi per passiones ipsi. Noli ergo per aliam viam ire quam ipse iuit alia forte via delicias habet, sed latronibus plena est. Gregorius, *Super evangelium,* homilia 11,

¶ In presenti vita quasi in via sumus, qua ad patriam pergimus. Maligni autem spiritus iter nostrum quasi latrunculi obsident. Depreaedari ergo desiderat, qui thesaurum publice portat in via. Aliquando contingit quod alius dominus vias terre sue custodit et tunc pergetur ibi sine periculo. Quod videntes la-

/fol. 317vb/

trones associant, se transeuntibus et abducunt eos a recta via, et tunc spoliant eos et quandoque interficiunt. Sic Christus custodit viam, fidem, et virtutem in qua nullum potest esse periculum. Sed diabolus associat se transeuntibus et spoliat, Jer. 21[:8]: *Ecce* ego *do coram vobis viam vitæ, et viam mortis*. Vnde Ysidorus, *De summo bono*, libro primo, capitulo 18, primum est unicuique scire quid appetat. Deinde ut id quod appetit apprehendat. Imperfecta quippe sapientia est, quo tendas nescire, et nescire iter per quod expediat ire.

¶ Quid enim prodest si quis famis tempore vbertatis regionem videat, et viam per quam ad illam pergat ignoret? Ecce patriam quisquis querit, sed perdidit viam errando, graditur talis, sed non proficiendo. Quantoque plus ambulat, tanto plus ab eo quod querit elongatur.

¶ Item Gregorius 22, *Moralium* dicit sepe iter rectum mundumque pergimus. Sed tamen ortis juxta viam vepribus per vestimenta retinemur. In via non offendimus sed a latere nature corrupte nascuntur vepres concupiscentie quibus vestes, id est, anime virtutes lacerentur quominus in via penitenti proficimus, [2] Pet. 2[:15] qui *derelinquentes viam rectam erraverunt*. Via igitur nostra mundata est quia debet lutum ammoueri ne iniquiemur, id est, peccatum gule et luxurie, Psal. [17:31]: *Deus meus, impolluta via eius*. Sed heu quia Psal. [9:105]: *Iniquinate sunt vie illius in omni tempore*.

¶ Non sic Dauid qui rogauit Psal. [68:15]: *Eripe me de luto, vt non infigar*. Mundatum autem lutum sic cum descendit pluuia contricionis,[[1]](#footnote-1) emouetur lutum, cum apponitur pulsorium confessionis eicitur.

¶ Secundo tollende sunt spine ne vulueremur. Hec sunt seculi sollicitudines, Psal. [13:3]: *Contricio et infelicitas in viis eorum*. Osee 2[:6]: *Sepiam[[2]](#footnote-2) viam tuam spinis.* Vide ergo quam miserum sit per tam asperam viam ire ad malum hospicium, sed multi sunt sicut molendinarii. Qui non possunt dormire nisi in tumultu, et sicut asinus qui nescit delectari nisi in carduis, Job 30[:7]: *Esse sub sentibus delicias computabant*.

/fol. 318ra/

Tercio tollendi sunt lapides ne offendamur, Eccli. 21[:11]: *Via* peccancium *complanata lapidibus*, et offendiculis, *et* finis *illorum* infernus, *et tenebre*. Ecce via mala et peius hospicium.

1. contricionis ] *add*. ~~datur~~ F 80. [↑](#footnote-ref-1)
2. Sepiam ] Lambeth *corr.* Sapientia F 80. [↑](#footnote-ref-2)